ᱵᱤᱨᱵᱟᱦᱟ ᱦᱟᱸᱥᱫᱟᱜ

ᱵᱤᱨᱵᱟᱦᱟ ᱦᱟᱸᱥᱫᱟᱜ ᱫᱚ ᱯᱚᱪᱷᱤᱢ ᱵᱟᱝᱞᱟ ᱯᱚᱱᱚᱛ ᱨᱤᱱᱤᱡ ᱵᱤᱨ ᱫᱚᱯᱛᱚᱨ ᱨᱤᱱᱤᱡ ᱯᱨᱚᱛᱤ ᱢᱚᱱᱛᱨᱤ ᱠᱟᱱᱟᱭ ᱟᱨ ᱡᱷᱟᱲᱜᱨᱟᱢ ᱵᱤᱫᱷᱟᱱᱥᱚᱵᱷᱟ ᱠᱮᱱᱫᱽᱨᱚ ᱨᱮᱱ ᱥᱚᱦᱮᱫ ᱠᱟᱱᱟᱭ ᱾ ᱟᱨᱦᱚᱸ ᱥᱤᱧᱚᱛ ᱨᱤᱱᱤᱡ ᱥᱟᱱᱛᱟᱲᱤ ᱥᱤᱱᱮᱢᱟ ᱨᱮᱱ ᱢᱤᱫᱴᱟᱹᱝ ᱞᱟᱹᱴᱩ ᱠᱷᱮᱞᱚᱸᱰᱟᱹᱱᱤ ᱠᱟᱱᱟᱭ ᱾ ᱩᱱᱤ ᱫᱚ ᱯᱚᱪᱷᱤᱢ ᱵᱟᱝᱞᱟ ᱨᱮᱱᱟᱜ ᱡᱷᱟᱲᱜᱨᱟᱢ ᱨᱮᱭᱟᱜ ᱵᱤᱱᱯᱩᱨ ᱵᱚᱱᱚᱛ ᱨᱮ ᱟᱸᱠᱨᱳ ᱟᱹᱛᱩ ᱨᱮᱭ ᱡᱟᱱᱟᱢ ᱞᱮᱱᱟ ᱾ ᱵᱚᱸᱜᱟ ᱛᱟᱞᱟᱣ ᱠᱟᱱ ᱟᱡ ᱵᱟᱵᱟ ᱱᱚᱨᱮᱱ ᱦᱟᱸᱥᱫᱟᱜ ᱫᱚ ᱡᱷᱟᱨᱠᱷᱚᱸᱰ ᱯᱟᱨᱴᱤ (ᱱᱚᱨᱮᱱ) ᱨᱤᱱᱤᱡ ᱵᱩᱱᱤᱭᱟᱹᱫᱤᱭᱟᱹ ᱠᱟᱱᱟᱭ ᱾ ᱱᱚᱣᱟ ᱯᱟᱨᱴᱤ ᱠᱷᱚᱱ ᱟᱡ ᱵᱟᱵᱟ ᱟᱨ ᱟᱡ ᱜᱚᱜᱚ ᱪᱩᱱᱤᱵᱟᱞᱟ ᱦᱚᱸ ᱵᱤᱫᱷᱟᱱ ᱥᱚᱵᱷᱟ ᱨᱤᱱᱤᱡ ᱨᱟᱹᱥᱤᱭᱟᱹ ᱠᱤᱱ ᱛᱟᱸᱦᱮᱸ ᱠᱟᱱᱟ ᱾ ᱵᱤᱨᱵᱟᱦᱟ ᱦᱟᱸᱥᱫᱟ ᱦᱚᱸ ᱢᱤᱫ ᱫᱷᱟᱣ ᱱᱤᱨᱵᱟᱪᱚᱱ ᱨᱮᱭ ᱛᱤᱸᱜᱩ ᱞᱮᱱᱟ ᱾ ᱩᱱᱤ ᱫᱚ ᱠᱚᱞᱠᱟᱛᱟ ᱡᱮᱜᱮᱛ ᱵᱤᱨᱫᱟᱹᱜᱟᱲ ᱠᱷᱚᱱ ᱱᱟᱜᱟᱢ ᱥᱟᱛᱟᱢ ᱨᱮ ᱚᱱᱟᱨᱥ ᱟᱨ ᱢᱟᱥᱴᱟᱨᱥ ᱮ ᱢᱩᱪᱟᱹᱫ ᱟᱠᱟᱫᱟ ᱾ ᱱᱤᱛ ᱫᱷᱟᱹᱵᱤᱡ ᱟᱡ ᱫᱚ ᱰᱟᱺᱜᱩᱣᱟᱹ ᱜᱮ ᱢᱮᱱᱟᱭᱟ ᱾ ᱱᱤᱛ ᱫᱷᱟᱹᱵᱤᱡ ᱑᱔ ᱜᱚᱴᱟᱝ ᱥᱤᱱᱮᱢᱟ ᱨᱮ ᱟᱡ ᱮ ᱠᱷᱮᱞᱚᱸᱰ ᱟᱠᱟᱫᱟ ᱾ ᱥᱟᱱᱛᱟᱲᱤ ᱥᱤᱱᱮᱢᱟ ᱵᱟᱫᱽ ᱠᱟᱛᱮ ᱦᱚᱸ ᱩᱱᱤ ᱵᱟᱝᱞᱟ ᱟᱨ ᱦᱤᱱᱫᱤ ᱥᱤᱱᱮᱢᱟ ᱨᱮ ᱦᱚᱸᱭ ᱠᱷᱮᱞᱚᱸᱰ ᱟᱠᱟᱫᱟ ᱾ᱯᱟᱨᱵᱳᱛᱤᱯᱩᱨ ᱨᱮ ᱥᱤᱧᱚᱛ ᱨᱮᱱ ᱠᱷᱮᱞᱚᱸᱰᱟᱹᱱᱤ, ᱡᱚᱱᱚᱠᱚᱱᱴᱷᱚ, ᱒᱕-᱐᱓-᱒᱐᱑᱘

 ᱮᱛᱦᱚᱵ ᱡᱤᱭᱚᱱ 
ᱵᱤᱨᱵᱟᱦᱟ ᱦᱟᱸᱥᱫᱟ ᱟᱭᱟᱜ ᱯᱟᱹᱴᱷᱩᱣᱟᱹ ᱡᱤᱭᱚᱱ ᱨᱮ ᱵᱷᱟᱨᱚᱛᱱᱟᱴᱴᱚᱢᱮ ᱪᱮᱫ ᱞᱮᱫᱟ ᱾ ᱜᱷᱟᱴᱥᱤᱞᱟᱹ ᱠᱚᱞᱮᱡᱽ ᱠᱷᱚᱱ ᱟᱡ ᱫᱚ ᱟᱥᱲᱟ ᱨᱮᱱᱟᱜ ᱚᱞ ᱯᱟᱲᱦᱟᱣᱮ ᱪᱟᱵᱟ ᱞᱮᱫᱟ ᱾ ᱤᱱᱟᱹ ᱛᱟᱭᱚᱢ ᱠᱚᱞᱠᱟᱛᱟ ᱡᱮᱜᱮᱛ ᱵᱤᱨᱫᱟᱹᱜᱟᱲ ᱠᱷᱚᱱ ᱱᱟᱜᱟᱢ ᱥᱟᱛᱟᱢ ᱨᱮ ᱚᱱᱟᱨᱥ ᱟᱨ ᱢᱟᱥᱴᱟᱨᱥ ᱮ ᱢᱩᱪᱟᱹᱫ ᱟᱠᱟᱫᱟ ᱾ ᱟᱡ ᱜᱚᱜᱚ ᱪᱩᱱᱤᱵᱟᱞᱟ ᱦᱚᱸ ᱮᱱᱮᱡ ᱥᱮᱨᱮᱧ ᱪᱮᱛᱟᱱ ᱟᱹᱰᱤᱜᱮ ᱨᱟᱹᱥᱠᱟᱹ ᱨᱚᱢᱚᱡᱮ ᱛᱟᱦᱮᱸ ᱠᱟᱱᱟ ᱾ ᱚᱱᱟᱛᱮ ᱵᱤᱨᱵᱟᱦᱟ ᱦᱚᱸ ᱮᱱᱮᱡ ᱥᱮᱨᱮᱧ ᱪᱮᱫ ᱛᱮ ᱡᱟᱦᱟᱸ ᱮᱴᱠᱮᱴᱚᱬᱮ ᱨᱮ ᱵᱟᱭ ᱯᱟᱲᱟᱣ ᱟᱠᱟᱱᱟ ᱾ ᱦᱩᱰᱤᱧ ᱵᱚᱭᱚᱥ ᱠᱷᱚᱱ ᱜᱮ ᱟᱡ ᱫᱚ ᱠᱷᱮᱞᱚᱸᱰ ᱪᱮᱪᱮᱫᱮ ᱫᱷᱩᱨᱟᱹᱣ ᱞᱮᱱᱟ ᱾ ᱟᱨ ᱱᱚᱝᱠᱟ ᱛᱮᱜᱮ ᱟᱡ ᱠᱷᱮᱞᱚᱸᱰᱟᱱᱤ ᱦᱚᱸᱭ ᱵᱮᱱᱟᱣ ᱮᱱᱟ ᱾

 ᱨᱟᱡᱽᱟᱹᱨᱤ ᱡᱤᱭᱚᱱ 
᱒᱐᱑᱑ ᱥᱮᱨᱢᱟ ᱨᱮ ᱯᱚᱪᱷᱤᱢ ᱵᱟᱝᱞᱟ ᱨᱮᱱᱟᱜ ᱵᱤᱫᱷᱟᱱᱥᱚᱵᱷᱟ ᱱᱤᱨᱵᱟᱪᱚᱱ ᱞᱟᱦᱟᱨᱮ ᱛᱨᱤᱱᱚᱢᱩᱞ ᱠᱚᱝᱜᱽᱨᱮᱥ ᱠᱷᱚᱱ ᱴᱤᱠᱤᱴ ᱧᱟᱢ ᱠᱟᱛᱮ ᱡᱷᱟᱲᱜᱨᱟᱢ ᱵᱤᱫᱷᱟᱱᱥᱚᱵᱷᱟ ᱴᱚᱴᱷᱟ ᱠᱷᱚᱱ ᱱᱤᱨᱵᱟᱪᱚᱱ ᱨᱮᱭ ᱛᱤᱸᱜᱩ ᱞᱮᱱᱟ ᱟᱨ ᱡᱤᱛᱠᱟᱹᱨᱮ ᱦᱟᱹᱥᱤᱞ ᱟᱠᱟᱫᱟ ᱾ ᱚᱱᱟ ᱥᱟᱶ - ᱥᱟᱶ ᱯᱩᱭᱞᱩ ᱫᱷᱟᱣ ᱞᱮᱠᱟᱛᱮ ᱯᱚᱪᱷᱤᱢ ᱵᱟᱝᱞᱟ ᱨᱮᱱᱟᱜ ᱵᱚᱱ ᱫᱚᱯᱛᱚᱨ ᱨᱮᱱᱟᱜ ᱯᱨᱚᱛᱤ ᱢᱚᱱᱛᱨᱤ ᱦᱤᱥᱟᱹᱵ ᱛᱮ ᱦᱚᱸ ᱢᱚᱢᱚᱛᱟ ᱵᱟᱱᱟᱨᱡᱤ ᱠᱷᱚᱱᱮ ᱟᱹᱭᱫᱟᱹᱨᱤᱭ ᱧᱟᱢ ᱠᱮᱫᱟ ᱾

ᱪᱟᱞᱟᱣᱮᱱ ᱵᱤᱫᱷᱟᱱᱥᱚᱵᱷᱟ ᱱᱤᱨᱵᱟᱪᱚᱱ ᱨᱮᱦᱚᱸ ᱵᱤᱨᱵᱟᱦᱟ ᱦᱟᱸᱥᱫᱟᱜ ᱟᱡ ᱵᱟᱵᱟ ᱟᱜ ᱯᱟᱨᱴᱤ (ᱡᱷᱟᱨᱠᱷᱚᱸᱰ ᱯᱟᱨᱴᱤ) ᱠᱷᱚᱱᱮ ᱛᱤᱸᱜᱩ ᱞᱮᱱᱟ ᱾ ᱟᱫᱚ ᱵᱟᱭ ᱡᱤᱛᱟᱹᱣ ᱞᱮᱱ ᱛᱟᱦᱮᱸᱱᱟ ᱾

 ᱟᱡᱟᱜ ᱡᱤᱭᱚᱱ 
ᱟᱭᱟᱜ ᱠᱟᱹᱢᱤ ᱡᱤᱭᱚᱱ ᱨᱮ ᱯᱩᱭᱞᱩ ᱫᱚ ᱥᱟᱱᱛᱟᱲᱤ ᱠᱷᱮᱞᱚᱸᱰᱤᱭᱟᱹ ᱯᱨᱮᱢ ᱢᱟᱹᱨᱰᱤ ᱥᱟᱶᱛᱮ ᱠᱷᱮᱞᱚᱸᱰᱮ ᱮᱛᱦᱚᱵ ᱞᱮᱫᱟ ᱾ ᱒᱐᱐᱘ ᱥᱮᱨᱢᱟ ᱨᱮ ᱟᱭᱟᱜ ᱯᱩᱭᱞᱩ ᱥᱤᱱᱮᱢᱟ ᱫᱚ ᱛᱚᱦᱮᱸ ᱠᱟᱱᱟ 'ᱟᱫᱚ ᱟᱞᱚᱢ ᱟᱸᱥᱚᱜᱼᱟ'᱾ ᱱᱚᱣᱟ ᱥᱤᱱᱮᱢᱟ ᱫᱟᱨᱟᱭᱛᱮ ᱟᱭᱟᱜ ᱧᱩᱛᱩᱢ ᱟᱹᱰᱤ ᱠᱟᱡᱟᱠ ᱯᱟᱥᱱᱟᱣ ᱮᱱᱟ ᱟᱨ ᱚᱱᱟ ᱠᱷᱟᱹᱛᱤᱨ ᱯᱩᱭᱞᱩ ᱫᱷᱟᱣ ᱨᱟᱹᱥᱠᱟᱹ ᱥᱤᱨᱯᱟᱹᱭ ᱧᱟᱢ ᱠᱮᱫᱟ ᱾ ᱤᱱᱟᱹ ᱛᱟᱭᱚᱢ 'ᱟᱪᱪᱷᱟ ᱴᱷᱤᱠ ᱜᱮᱭᱟ', 'ᱟᱸᱥ ᱛᱟᱦᱮᱸ ᱮᱱᱟ ᱟᱢᱨᱮ', 'ᱟᱢᱜᱮ ᱥᱟᱹᱨᱤ ᱫᱩᱞᱟᱹᱲᱤᱭᱟᱹ (᱒᱐᱑᱒)', 'ᱛᱚᱲᱮ ᱥᱩᱛᱟᱹᱢ (᱒᱐᱑᱓)', 'ᱡᱩᱯᱩᱨ ᱡᱩᱞᱤ', 'ᱟᱞᱚᱢ ᱨᱮᱜᱮᱹᱧᱟᱹ ᱥᱟᱠᱚᱢ ᱥᱸᱫᱩᱨ', 'ᱡᱟᱶᱟᱭ ᱚᱲᱟᱜ ᱵᱚᱸᱜᱟᱭ ᱪᱟᱯᱟᱞ ᱠᱤᱫᱤᱧ', 'ᱢᱚᱞᱚᱝ', 'ᱯᱷᱩᱞᱢᱳᱱᱤ' ᱞᱮᱠᱟᱱ ᱥᱤᱱᱮᱢᱟ ᱨᱮᱭ ᱠᱷᱮᱞᱚᱸᱰ ᱟᱠᱟᱫᱟ ᱾ ᱟᱨ 'ᱟᱢᱜᱮ ᱥᱟᱹᱨᱤ ᱫᱩᱞᱟᱹᱲᱤᱭᱟᱹ (᱒᱐᱑᱒)' ᱥᱤᱱᱮᱢᱟ ᱞᱟᱹᱜᱤᱫ ᱥᱮᱨᱟ ᱠᱷᱮᱞᱚᱸᱰᱟᱹᱱᱤ ᱨᱮᱱᱟᱜ ᱥᱤᱨᱯᱟᱹ ᱦᱚᱸᱭ ᱧᱟᱢ ᱞᱮᱫᱟ ᱾ 

ᱥᱤᱱᱮᱢᱟ ᱨᱮ ᱠᱷᱮᱞᱚᱸᱰ ᱵᱟᱫᱽ ᱠᱟᱛᱮ ᱦᱚᱸ ᱟᱡ ᱟᱭᱢᱟ ᱥᱮᱨᱮᱧ ᱨᱮᱱᱟᱜ ᱵᱷᱤᱰᱤᱭᱳ ᱨᱮᱭ ᱠᱟᱹᱢᱤ ᱟᱠᱟᱫᱟ ᱾ ᱚᱱᱟᱠᱚ ᱵᱷᱤᱛᱨᱤᱨᱮ 'ᱮ ᱱᱟ ᱢᱚᱥᱞᱟ ᱵᱟᱦᱟ', 'ᱮ ᱰᱚᱜᱚᱨ ᱱᱟ', 'ᱪᱟᱜ ᱪᱚᱝ ᱪᱟᱸᱫᱚ', 'ᱜᱚᱲᱟᱢ ᱥᱟᱹᱨᱤ ᱥᱟᱹᱨᱤ' ᱮᱢᱟᱱᱛᱮᱭᱟᱜ ᱢᱮᱱᱟᱜᱼᱟ ᱾[https://economictimes.indiatimes.com/news/politics-and-nation/santhali-actress-birbaha-hansda-to-fight-west-bengal-polls/articleshow/51654930.cms?from=mdrᱥᱟᱱᱛᱟᱲᱤ ᱥᱤᱱᱮᱢᱟ ᱨᱮᱱ ᱠᱷᱮᱞᱚᱸᱰᱟᱹᱱᱤ ᱵᱤᱨᱵᱟᱦᱟ ᱦᱟᱸᱥᱫᱟᱜ ᱯᱚᱪᱷᱤᱢ ᱵᱟᱝᱞᱟ ᱨᱮᱱᱟᱜ ᱱᱤᱨᱵᱟᱪᱚᱱ ᱨᱮᱭ ᱛᱤᱸᱜᱩᱜᱼᱟ᱾ 

 ᱥᱤᱨᱯᱟᱹᱠᱚ 

 ᱨᱟᱹᱥᱠᱟᱹ ᱥᱤᱨᱯᱟᱹ ᱾
 ᱒᱐᱐᱘ ᱥᱮᱨᱢᱟ ᱠᱷᱚᱱ ᱒᱐᱑᱒ ᱥᱮᱨᱢᱟ ᱫᱷᱟᱹᱵᱤᱡ ᱥᱟᱱᱛᱟᱲᱤ ᱯᱷᱤᱞᱢ ᱯᱷᱮᱭᱟᱨ ᱥᱤᱨᱯᱟᱹ ᱾
 ᱫᱤᱞᱞᱤ ᱡᱮᱜᱮᱛᱟᱹᱨᱤᱭᱟᱹ ᱯᱷᱤᱞᱢ ᱯᱚᱨᱚᱵᱽ ᱨᱮ ᱯᱷᱩᱞᱢᱳᱱᱤ ᱥᱤᱱᱮᱢᱟ ᱑᱒᱒ ᱟᱜ ᱴᱷᱟᱶᱮ ᱧᱟᱢ ᱞᱮᱫᱟ (᱒᱐᱑᱘) ᱾
 ᱯᱟᱹᱪᱷᱤᱢ ᱵᱟᱝᱞᱟ ᱨᱤᱱᱤᱡ ᱥᱤᱨᱟᱹ ᱢᱚᱱᱛᱨᱤ ᱢᱚᱢᱚᱛᱟ ᱵᱚᱱᱫᱚᱯᱟᱫᱽᱫᱷᱟᱭ ᱴᱷᱮᱱ ᱠᱷᱚᱱ ᱥᱚᱢᱵᱚᱨᱫᱷᱚᱱᱟ (᱒᱐᱑᱙)᱾

 ᱵᱟᱨᱦᱮ ᱡᱚᱱᱚᱲ 

 ᱵᱤᱨᱵᱟᱦᱟ ᱦᱟᱸᱥᱫᱟ

 ᱥᱟᱹᱠᱷᱭᱟᱹᱛ 

ᱛᱷᱚᱠ:ᱥᱟᱱᱛᱟᱲ
ᱛᱷᱚᱠ:ᱥᱟᱱᱛᱟᱲ ᱛᱤᱨᱞᱟᱹ
ᱛᱷᱚᱠ:ᱨᱟᱡᱽᱟᱹᱨᱤ ᱨᱮ ᱥᱟᱱᱛᱟᱲ
ᱛᱷᱚᱠ:ᱨᱟᱡᱽᱟᱹᱨᱤ ᱨᱮ ᱥᱟᱱᱛᱟᱲ ᱛᱤᱨᱞᱟᱹ
ᱛᱷᱚᱠ:ᱯᱚᱪᱷᱤᱢ ᱵᱟᱝᱞᱟ ᱨᱮᱭᱟᱜ ᱨᱟᱡᱽᱟᱹᱨᱤ ᱨᱮ ᱥᱟᱱᱛᱟᱲ
ᱛᱷᱚᱠ:ᱯᱚᱪᱷᱤᱢ ᱵᱟᱝᱞᱟ ᱨᱮᱭᱟᱜ ᱨᱟᱡᱽᱟᱹᱨᱤ ᱨᱮ ᱛᱤᱨᱞᱟᱹ
ᱛᱷᱚᱠ:ᱯᱚᱪᱷᱤᱢ ᱵᱟᱝᱞᱟ ᱨᱮᱭᱟᱜ ᱨᱟᱡᱽᱟᱹᱨᱤ ᱨᱮ ᱥᱟᱱᱛᱟᱲ ᱛᱤᱨᱞᱟᱹ
ᱛᱷᱚᱠ:ᱡᱷᱟᱨᱠᱷᱚᱸᱰ ᱯᱟᱨᱴᱤ (ᱱᱚᱨᱮᱥ) ᱨᱟᱡᱽᱟᱹᱨᱤ ᱠᱚ
ᱛᱷᱚᱠ:ᱡᱷᱟᱲᱜᱨᱟᱢ ᱦᱚᱱᱚᱛ ᱨᱤᱱ ᱦᱚᱲ
ᱛᱷᱚᱠ:ᱠᱷᱮᱞᱚᱸᱰᱟᱹᱱᱤ